סיקור אירועי מוות בוויקיפדיה

[ממוזער|עריכה של משתמש:Sydwhunte, שהייתה העריכה הראשונה לעדכון ערך הוויקיפדיה על [אליזבת השנייה, מלכת הממלכה המאוחדת|אליזבת השנייה לאחר מותה.]]
**סיקור אירועי מוות בוויקיפדיה** הוא תופעה חברתית וטכנולוגית המתארת את הזינוק הדרמטי בכמות הצפיות, העריכות והעניין הציבורי בערך ביוגרפי של אדם עם פרסום דבר מותו. התופעה נחשבת למדד מודרני לחשיבותו של אדם ולמידת השפעתו על הציבור. האופן שבו מתועדים אירועי מוות, פטירות של אישים, ואסונות רבי־נפגעים, בוויקיפדיה, הוא תחום שנחקר באופן אקדמי במסגרת לימודי תקשורת, סוציולוגיה ומדעי המידע.

לעיתים קרובות, ניכר גידול משמעותי בצפייה בערכים על אישים בוויקיפדיה, מייד לאחר מותם. לדוגמה, בוויקיפדיה באנגלית, הערך על מעצבת האופנה קייט ספייד , צבר בממוצע 2,117 צפיות ב־48 השעות שקדמו לפטירתה. אך ב-48 השעות שלאחר מותה, מספר הצפיות בערך עלה ל-3,417,416, מעל שלושה מיליון צפיות ועלייה של 161,427%.

לדוגמה מוויקיפדיה בעברית, בערך חיים קניבסקי היו 456 צפיות בתאריך 17 במרץ 2022. ביום פטירתו, 18 במרץ 2022, עלתה כמות הצפיות בערך ל-150,713, גידול של פי 330.

כלי תקשורת בעולם התייחסו לעדכונים המהירים של האתר לאחר מותם של אנשים כמו מייקל ג'קסון, אליזבת השנייה, והנרי קיסינג'ר.

כאשר אישיות שיש עליה ערך בוויקיפדיה נפטר ממחלה, ניתן גם לראות עלייה בצפייה בערכים הקשורים לכך.

מחקרים מצביעים על כך שסיקור מוות בוויקיפדיה אינו אחיד, וכי הוא מושפע מגורמים כגון עניין תקשורתי, זמינות מקורות, זהות העורכים ומאפיינים תרבותיים ולשוניים.

## סוגי סיקור בוויקיפדיה של אירועי מוות

סיקור מוות בוויקיפדיה מתבטא במספר צורות עיקריות:
* **פטירת אישים** – עדכון ערכים ביוגרפיים, הוספת תאריך ומקום פטירה ולעיתים הרחבת הערך בעקבות המוות.
* **אסונות ואירועי תמותה המונית** – יצירת ערכים חדשים על תאונות, פיגועים או אסונות טבע.
* **רשימות וקטגוריות** – כגון רשימות נפטרים לפי שנה או תחום עיסוק.

היקף הסיקור אינו אחיד, ומשתנה בהתאם לחשיבות הנתפסת של האירוע או האדם, ולמידת העניין הציבורי בו.

## מאפייני התופעה
כאשר אישיות מפורסמת נפטרת, דף הוויקיפדיה שלה הופך למוקד מרכזי עבור שלושה סוגי קהלים:
* **צרכני חדשות**: קוראים המבקשים לאמת את הידיעה ולקבל פרטים ראשוניים (סיבת המוות, גיל).
* **סקרנים**: קוראים המעוניינים להכיר את מורשתו של האדם עליו שמעו כעת בחדשות.
* **עורכים**: עורכי ויקיפדיה הפועלים במהירות (לעיתים תוך שניות מהפרסום) לעדכן את זמן הפועל מ"הווה" ל"עבר" ולהוסיף את תאריך הפטירה.

### מרוץ העריכה
בוויקיפדיה העולמית והמקומית קיימת תופעה של עורכים המנסים להיות הראשונים לעדכן על מותו של אדם. עדכון זה כולל לרוב את שינוי משפט הפתיחה של הערך (לדוגמה: מ"הוא זמר" ל"היה זמר"). מהירות העדכון כה גבוהה, עד שלעיתים נטען כי ויקיפדיה מעדכנת על מוות מהר יותר מסוכנויות הידיעות.

מפתח האתרים ועורך ויקיפדיה, Hay Kranen, טבע את המונח הציני "deaditor" כדי להתייחס לעורכים אלה.

מעבר לעדכון הערכים, תוך זמן קצר לאחר הדיווח על המוות, לעיתים נוצרים ערכים חדשים בעקבות אירועים משמעותיים; וכן מתווספים מקורות והרחבות תוכן בעקבות תשומת הלב הציבורית.

## השפעות תרבותיות נוספות
מעבר למקרי מוות, אירועים פוליטיים גלובליים עשויים לעורר עניין מחודש בדמויות שנפטרו מזמן. דוגמה לכך היא הזינוק בצפיות בערכו של אהוד מנור (נפטר ב-2005) בוויקיפדיה באנגלית, בעקבות ציטוט שיר שכתב בקונגרס האמריקאי.

חלקים מהשיר אין לי ארץ אחרת, מאת מנור, צוטטו על ידי יושבת ראש בית הנבחרים של ארצות הברית ננסי פלוסי, בקונגרס של ארצות הברית. פלוסי ציטטה פעמיים מספר שורות מהשיר מתורגמות לאנגלית. בפעם הראשונה ב-13 בינואר 2021 בנאומה במליאת בית הנבחרים האמריקאי, כשבוע לאחר הסתערות מפגינים על הקפיטול. ב-24 ביוני 2022 ציטטה פלוסי את השיר פעם נוספת בנאום בעקבות פסיקת בית המשפט העליון האמריקאי כנגד זכות ההפלה של נשים.

הערך על אהוד מנור היה קיים בוויקיפדיה באנגלית, אך לא היו בו קודם צפיות משמעותיות. ב-12 בינואר 2021, יום לפני הנאום הראשון בקונגרס, היו 11 צפיות בערך (נתון שיגרה נמוך). למחרת, ביום הנאום, 13 בינואר 2021, היו 1,655 צפיות בערך, עלייה של כ-15,000% (פי 150 מהשגרה). ב־24 ביוני 2022, נאום ננסי פלוסי בתגובה לביטול פסיקת "רו נגד וייד" בנושא הפלות על ידי בית המשפט העליון בארצות הברית, עלתה הכמות באופן נקודתי ל-3,481 צפיות, במקום 16 צפיות ביום הקודם.

## הטיות בסיקור

מחקרים אקדמיים מצביעים על קיומן של הטיות שונות בסיקור מוות בוויקיפדיה.
* **הטיה גאוגרפית**: אירועים במדינות מערביות או דוברות אנגלית זוכים לעיתים לסיקור רחב יותר מאירועים דומים במדינות מתפתחות.
* **הטיה לפי חשיבות ומעמד**: מותם של אישים מפורסמים זוכה לרוב לסיקור רחב יותר ולהרחבות משמעותיות של הערכים, בהשוואה לאנשים שאינם ידועים לציבור הרחב.
* **הטיה לשונית**: ויקיפדיה קיימת במעל 240 שפות שונות. אף כי ערכים חשובים קיימים בוויקיפדיות ברוב השפות, קיימים הבדלים בין ויקיפדיות בשפות שונות, בהיקף הסיקור של אותם אירועים או אישים, בהתאם לשפה ולקהל היעד.

במקרה של מעצבת האופנה קייט ספייד, לדוגמה, ביום פטירתה צפו בערך עליה בוויקיפדיה באנגלית מעל שלושה מיליון צפיות, בעוד בוויקיפדיה בעברית לא היה כלל ערך בעניינה באותה תקופה.

## דוגמאות בולטות בוויקיפדיה בעברית

אריק איינשטיין (נפטר בשנת 2013), היה אחד ממקרי השיא של צפיה בערך. בוויקיפדיה העברית. ביום פטירתו וביום הלוויה נרשמו מאות אלפי צפיות, זינוק של פי 1,000 מהממוצע השגרתי. כ-250,000 צפיות, בהשוואה ל־250 צפיות ממוצעות בימים שלפני מותו. הערך ננעל לעריכה זמנית בשל הצפת מידע וניסיונות של עורכים רבים לעדכן פרטים במקביל.

שמעון פרס (נפטר ב-2016), מקרה המשלב זינוק עצום הן בוויקיפדיה העברית והן בוויקיפדיה האנגלית, בשל מעמדו הבינלאומי.
## ראו גם
* ויקיפדיה:פטירה
* ויקיפדיה:ויקיפדים שהלכו לעולמם
* ביקורת על ויקיפדיה

## קישורים חיצוניים

## הערות שוליים

קטגוריה:אנציקלופדיית ויקיפדיה
קטגוריה:מוות: היבטים משפטיים ואתיים
קטגוריה:מוות ותקשורת
קטגוריה:פסיכולוגיה חברתית
קטגוריה:פעילות שיתופית